《托多克道中戏作胡桐行》
清代·宋伯鲁

君不见额琳之北古道旁。胡桐万树连天长。交柯接叶万灵藏。掀天踔地纷低昂。

矫如龙蛇欻变化。蹲如熊虎踞高岗。嬉如神狐掉九尾。狞如药叉牙爪张。

或为诸生肃。揖让何矜庄。或为勇士怒。奋髯森戟芒。

或为幽闺女。婉昵凝新妆。或为玉清客。羽服来帝乡。

或若沈沙戟。断折怆周郎。或若通天柱。摧坏悲武皇。

或若仇池石。袍笏拜元章。或若伯通臼。舂杵偕孟光。

妍媸肥瘦各有态。风撑雪拒千星霜。枯杈频经野火燎。翠叶不碍寻斧伤。

我闻蒲昌海。大者如舟航。张侯乘之探星宿。牵牛织女遥相望。

山经既不载。班史亦未详。瞀儒不解事。鸣凤讹朝阳。

吁嗟造物信狡狯。画工虽巧安能方。我今作诗告来者。此言虽夸勿笑狂。

作者简介：字子钝，陕西醴泉人，光绪进士，翰林院编修，官至山东道监察御史。著有《海棠仙馆诗集》十五卷。